Pakkhúsið er ungmennahús á vegum Árborgar sem stofnað var þann 1. desember 2008 . Í starfi Pakkhússins er unnið út frá hugmyndafræði sem byggir á ungmennalýðræði og tryggir áhrif ungmenna í starfinu . Áhersla er lögð á samvinnu , virðingu , lýðræðisvitund , valdeflingu , samfélagslega virkni og þátttöku . Síðast en ekki síst er verið að vinna að forvörnum og skýr afstaða er tekin gegn neyslu vímuefna . Húsið er hugsað sem samkomustaður fyrir ungt fólk á aldrinum 16 - 25 ára þar sem þau fá tækifæri til að koma hugmyndum sínum á framfæri og í framkvæmd , vinna að áhugamálum sínum og fást við skemmtileg verkefni . Markmið Pakkhússins er að bjóða ungu fólki upp á jákvætt félagslegt umhverfi þar sem þau geta komið saman með jafnöldrum sínum . Í húsinu er þráðlaus netaðgangur og geta gestir fengið afnot af tölvum . Hægt er elda sér mat í eldhúsinu okkar , fletta blöðum , skella sér í pool , horfa á sjónvarpið eða spila spil eða tölvuleiki í góðra vina hópi . Einnig erum við með æfinga - og upptökuhljóðver fyrir unga tónlistarmenn sem hægt er að fá afnot af með því að setja sig í samband við starfsmenn hússins . Auk þess eru reglulega haldnir ýmsir viðburðir í húsinu á vegum starfsmanna og geta ungmenni búsett í Árborg komið með óskir um að fá að halda viðburð eftir eigin höfði . Einnig er sjálfsagt að nýta húsið fyrir utanaðkomandi starfsemi , til dæmis frá félögum eða samtökum sem skipuð eru ungu fólki .